
Pilis település közművelődésének és értéktárának a vizsgálata

Kulcsszavak: települési értéktár; közművelődés; helyi értékek; helyi kulturális élet; kvalitatív tartalomelemzés
A kutatás elméleti hátteréül neves kultúra antropológusok kultúra meghatározása kerül bemutatásra a dolgozat első részében, amelyet a hazai közművelődés jogszabályi hátterének elemzése követ.
A kutatásom során Pilis Város közművelődését és értéktárát vizsgáltam, a település közművelődésének a lakosságra gyakorolt múltbeli, jelenlegi hatását elemeztem. Fő kutatási kérdéseim az alábbiak: Hogyan vélekednek a helyben élők a településen megrendezendő eseményekről és a települési kulturális intézmények szakmai működéséről?, A lakosság körében mennyire ismertek a helyi értékek?, A településen működő Települési Értéktár Bizottság a helyi értékeket hogyan mutatja be?.
A kutatás módszertani gerincét a helyi lakosok, illetve szakemberek célcsoportjai körében készített félig strukturált interjúk képzik, amelyeket a tartalomelemzés módszerével dolgoztam fel, Babbie (2017) alapján. A szakértői minta kiválasztása a város vezető kulturális intézményeit szólítja meg, míg a lakosság körében szélesebb körű adatfelvétellel, 3 generáció bevonásával készült el az interjú (n=9). Az interjúalanyok kiválasztása célzott megkeresésen alapul.
A kutatás eredményeként a lakossági interjúk tartalomelemzése során a kulturális életről való vélekedésük alapján szétválasztásra került 3 különböző csoport: a konzervatív, passzívan elutasító csoport, a kritikus, de nyitott és a lelkes résztvevők klaszterei. A kulturális rendezvények közül kiemelten vizsgáltam a Pilisi Szüreti Bál és Felvonulás és a Városnap programokat. Az interjúk alapján egyértelműen látható volt, hogy míg a Szüreti Bálnak a város kulturális életében kiemelkedő szerepe van, addig a Városnapról a helyi lakosok rossz véleménnyel bírnak.
A szakértői interjúkból kiolvasható volt, hogy a lakosság körében jelenleg egyfajta érdektelenség figyelhető meg a megrendezett események tekintetében, megállapítható, hogy a helyi lakosokat egyfajta passzivitás és szkepticizmus jellemzi az értéktár bővítésével kapcsolatban is.
Az összegzésben készült SWOT analízis nyomán fejlesztési javaslatokat fogalmaztam meg a helyi közművelődés és értékgyűjtés fellendítése céljából.
Eredményemnek tekintem, hogy a kutatásom elkészülte után a döntéshozókkal ismertettem azt és így együtt tudtunk gondolkodni a fejlesztések elindításában. A helyi kulturális koncepció kialakításához segítőnek kértek fel. Ezen felül a Képviselő-testület felkért, hogy legyek tagja a Települési Értéktár Bizottságnak.



